༄༅། །ཡབ་རྗེ་བླ་མཆོད་ཞལ་ཐང་འབྲི་ཐོ།། སྭསྟི། བླ་མཆོད་ཐང་ཀ་འབྲི་ཐོ། དངོས་གཞི་དཔེ་འདི་བཞིན་ལ་གཞལ་ཡས་ཁང་གི་དབུས་སུ་ཡབ་རྗེ་རྡོ་རྗེ་འཆང་ཐད་ཞལ་རྡོར་དྲིལ་ཐུགས་ཀར་བསྣོལ་བ་སྟེང་ཁང་དུ། སྔགས་འཆང་ཀུན་དགའ་བཀྲ་ཤིས་ཐད་ཞལ་མཉམ་བཞག་ཆོས་འཆད། སྟེང་གི་ནམ་མཁའ་ལ་འཇའ་སྐོར་སོགས་མེད་པར་ལམ་འབྲས་བླ་བརྒྱུད་མཚན་ཐོ་ཟུར་གསལ་བཞིན། དེའི་འོག་གཡས་གཡོན་སོགས་ལ་ཡང་ཕུར་བདེ་ཀྱཻ་གསང་གསུམ་ཚེ་དཔག་མེད་ཀུན་རིག་རྣམ་སྣང་དང་འཇམ་དབྱངས་དམར་སེར། དེའི་འོག་ལྟར་ལ། ཐུབ་དབང་དང་ཕྱོགས་བཅུ་མུན་སེལ་ནས་འབྱུང་བའི་སངས་རྒྱས་བཅུ་ཐད་ཞལ་ཟུར་ཞལ་གང་འཐད། དེ་འོག་ཉེ་སྲས་བརྒྱད་དེ་འོག་རང་རྒྱལ་ཇི་ལྟར་རིགས་པ། དེ་འོག་གནས་བརྟན་བཅུ་དྲུག་གཞོན་ཉམས་ཁོ་ན་རྒྱ་གར་བའི་ཆ་ལུགས་ལ་ཕྱག་མཚན་སོ་སོ། དེ་འོག་གུར་ལྷ་བརྒྱད། ཞལ། དུར་བདག དཀར་བདུད། དེ་འོག་རྣམ་སྲས། ཛཾ་སེར་ནག དབྱུ་གུ་མཆེད་གསུམ། ཛཾ་དམར་སྲོག་སྒྲུབ། འོག་ཕྱོགས་ཀྱི་གཡས་སུ་ཁོ་བོ། གཡོན་དུ་ནུ་བོ་གཉིས་ཁང་བཟང་གི་ནང་དུ་རབ་བྱུང་གིས་བསྐོར་ནས་བླ་མཆོད་འབུལ་བའི་ཚུལ་ལ་སྙིང་ག་ནས་སྤྲིན་ལས་འཕྲོས་པའི་མཆོད་པ་སྣ་ཚོགས་འཕྲོ་བ་བཅས་འབྲི་རྒྱུ་ཡིན་ཞིང་། ད་ལྟ་ཡོངས་གྲགས་ལ་འདྲ་བའི་བླ་མཆོད་ཐང་ཀ་འདི་ལ་གཞལ་ཡས་ཁང་དང་སྐུ་འབྲི་བ་ནོར་བས་བློས་བླངས་ཀྱི་ཚེ་ཤར་ཕྱོགས་པ་རྣམས་གཙོ་བོ་ལ་རྒྱབ་སྟོན་པའམ། གལ་ཏེ་མདུན་སྟོན་ན་དབུ་ཞབས་ལྡོག་དགོས་པ་ལྟ་བུ་ཞིག་འདུག་པར་གོ་བས་དཔྱད་པའི་གནས་སོ།། །།ཞེས་པའང་ས་སྐྱ་པ་ཀུན་བློས་བྲིས་པའི་ཡི་གེ་པ་ནི་བསོད་འོད་དོ།། །།སརྦ་མངྒ་ལཾ།། །།